# PONDELOK – 29.11.2021

# Jozef z Dávidovho rodu - Kráľovský pôvod

V Božom slove na dnešný deň v žalme 122 sme čítali: „Zaradoval som sa, keď mi povedali: „Pôjdeme do domu Pánovho.“ Myslím si, že ideálne pristane k našim pocitom, k tomu, čo práve prežívame, na čo sme tak čakali. Niektorí už dokonca aj odpočítavali dni na toto stretnutie.

* Začali sme obdobie Adventu, obdobie radostného očakávania. Na to máme Advent, aby sme našli cestu k Pánu Ježišovi, aby sa narodil v našich srdciach.
* Na sv. omše počas Adventu chodíme so zapálenou sviecou – je to krásny symbol svetla, milosti, ktorú Pán Ježiš priniesol ľudom. Jeho príchod rozsvietil temnoty hriechu.
* Preto máme v kostole zhasnuté svetlá. V tme sa ligocú len vaše sviece.
* “Prvý“ advent trval od čias, keď prví ľudia, Adam a Eva, prvýkrát zhrešili, až po príchod Mesiáša, Pána Ježiša.
* Odkiaľ ľudia vedeli, že na svet príde Boží Syn a vykúpi ich z hriechu? Hovorili o tom proroci.
* Prostredníctvom prorokov Boh prisľúbil príchod Mesiáša. Nebudem vám o tom podrobne rozprávať, ale napríklad prostredníctvom proroka Micheáša povedal takto (počúvajte pozorne!): ***„A ty, Betlehem Efrata, hoci si najmenší medzi judskými mestami, z teba vyjde ten, čo má vládnuť v Izraeli a jeho pôvod je odpradávna, odo dní večnosti”*** (Mich 5,1).
* Prorok Micheáš predpovedal, že sa v Betleheme narodí Kráľ Izraela.
* Odkiaľ vieme, že Kráľom Izraela je Pán Ježiš? Lebo Micheáš hovorí, že Kráľ, ktorý sa má narodiť, existuje od večnosti, a toto môžeme povedať len o Bohu. Predstavte si, Micheáš to hovoril takmer osem storočí, čiže 800 rokov pred narodením Pána Ježiša. Iní proroci, medzi inými aj prorok Izaiáš, predpovedali dokonca aj to, v akej rodine príde na svet Mesiáš. Hovorili, že bude potomkom Dávida. A tak sa aj stalo, splnilo, lebo práve z Dávidovho rodu pochádzal pozemský pestún Pána Ježiša.
* Ako sa volal pozemský pestún Pána Ježiša? Svätý Jozef.
* Boh chcel, aby sa jeho Syn, Ježiš, narodil na zemi ako každý iný človek, a aby ho vychovali v rodine. Preto pre neho vybral pozemskú matku Máriu, ktorá porodila Pána Ježiša a vybral aj Jozefa, ktorý pochádzal z kráľovského Dávidovho rodu, aby sa staral o Ježiša a Heslom našej prípravy bude: ***Svätý Jozef - strážca pokladov, oroduj za nás!***
* Čo to znamená, že bol strážcom pokladov?Lebo sa staral o najväčší poklad – bol strážcom Panny Márie a Pána Ježiša.

Presne tak. Nehovoríme o diamantoch, smaragdoch alebo rubínoch. Ale o najcennejších pokladoch. Ide o Božieho syna a jeho matku. Je to veľká zodpovednosť – byť strážcom takých pokladov. Nikdy predtým a ani nikdy potom na zemi už neboli takéto cenné poklady. O také poklady sa mal postarať Jozef z Dávidovho rodu. Jozef bude naším sprievodcom na adventnej ceste.

**Zapamätaj si:**

1. Ktoré symboly nám pripomínajú Advent? Adventný veniec so štyrmi sviecami, lampióny, kahance, Roráty, adventný kalendár v našich domovoch.

2. Prečo môžeme nazvať Jozefa strážcom najcennejších pokladov? Lebo Boh zveril sv. Jozefovi špeciálnu úlohu starať sa o Máriu a Ježiša.

3. Z akého rodu pochádzal sv. Jozef? Z Dávidovho rodu.

**Úlohy:**

1. Zisti, ako sa volali tvoji starí a prastarí rodičia.
2. Na stránke www.dkuspis.sk si vypočuj rorátnu pieseň o svätom Jozefovi a môžeš sa ju naučiť.